**Transkript izjave potpredsjednika Vlade i ministra pravde Duška Markovića nakon potpisivanja Aneksa Memoranduma o saradnji između ministarstava pravde Crne Gore i Srbije**

Podgorica, 30.06.2014.

Poštovani predstavnici medija,

Dame i gospodo,

Kao što znate, danas je u prvoj zvaničnoj posjeti ministar pravde Republike Srbije, gospodin Nikola Selaković sa svojim saradnicima. Takođe da vas obavijestim da su razgovori rezultirali, kao što ste vidjeli, potpisivanjem Aneksa Ugovora o saradnji između minisrstava pravde Republike Srbije i Crne Gore još iz 2009.godine. Jednostavno, tempo saradnje i odnosa koji su dio ukupnih odnosa između Srbije i Crne Gore je takav da dva ministarstva pravde imaju sve intenzivniju i sve sadržajniju komunikaciju na brojnim pitanjima koja su važna i za Srbiju i za Crnu Goru, a prije svega pitanje vladavine prava kao ključno pitanje za ukupni napredak jedne i druge države, odnosno prosperitet građana jedne i druge države.

Mi danas ovim Aneksom verifikujemo već ono što je veoma kvalitetna i intenzivna saradnja između dva ministarstva pravde, rekao bih pune dvije godine. Mi ćemo ovim Aneksom ugovora tu saradnju osnažiti na način što ćemo uspostaviti direktnu komunikaciju između dva resora na različitim nivoima, prije svega u oblastima međunarodne pravosudne saradnje u građanskim i krivičnim stvarima, na pitanjima koja se tiču reforme pravosuđa kao garanta pravne sigurnosti i vladavine prava. Naravno i na pitanjima reformi unapređenja politika izvršenja kazni zatvora u dvije države. Ono što je najvažnije, ovim Aneksom ćemo definisati način i modalitete razmjene iskustava i dobrih praksi između dva ministarstva kada je u pitanju ukupan pregovarački proces, u kojem su i Crna Gora i Srbija u ovom trenutku.

Rekao bih još za sami kraj, da saradnja dva ministarstva pravde može biti dobar primjer za sve druge institucije između dvije države. Slobodan sam reći da naša saradnja i povjerenje i odnosi koje imamo u toj saradnji daje snažan doprinos i podsticaj ukupnim dobrim, međudržavnim odnosima između Srbije i Crne Gore. Svjedoci ste u poslednje vrijeme da je ta saradnja rezultirala dobrim akcijama na planu suprostavljanja organizovanom kriminalu kada je u pitanju region, i da su zajedničkim radom službi Srbije i Crne Gore, a posebno saradnjom dva ministarstva, postignuti značajni rezultati koji toj saradnji daju pečat, a probleme činimo manjim.

U to ime, želim da se zahvalim mom kolegi Nikoli Selakoviću na svu podršku koju pruža Ministarstvu pravde i mojim saradnicima, i vjerujem da ćemo tako nastaviti i ubuduće, a da je ovaj Aneks ugovora odlična platforma da našu saradnju ne samo potvrdimo, nego i oplemenimo za budućnost.